CELEX: 32017R0068
Language: sk
Date: 2017-01-09 00:00:00
Title: Vykonávacie nariadenie Komisie (EÚ) 2017/68 z 9. januára 2017, ktorým sa mení nariadenie (ES) č. 121/2008, ktorým sa stanovuje analytická metóda na stanovenie obsahu škrobu v prípravkoch používaných ako krmivo pre zvieratá (kód KN 2309)

13.1.2017   
            
            
               SK
            
            
               Úradný vestník Európskej únie
            
            
               L 9/4
            
         VYKONÁVACIE NARIADENIE KOMISIE (EÚ) 2017/68
   z 9. januára 2017,
   ktorým sa mení nariadenie (ES) č. 121/2008, ktorým sa stanovuje analytická metóda na stanovenie obsahu škrobu v prípravkoch používaných ako krmivo pre zvieratá (kód KN 2309)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
   keďže:
   
               (1)
            
            
               Zatriedenie prípravkov druhov používaných ako krmivo pre zvieratá do podpoložiek položky 2309 kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), sa určuje na základe obsahu škrobu vo výrobku.
            
         
               (2)
            
            
               V nariadení Komisie (ES) č. 121/2008 (3) sa určuje, že na účely uvedeného zatriedenia sa na stanovenie obsahu škrobu v určitých prípravkoch použije enzymatická analytická metóda.
            
         
               (3)
            
            
               Ak uvedené prípravky obsahujú výrobky zo sóje, obsah škrobu možno zistiť použitím polarimetrickej metódy alebo enzymatickej analytickej metódy. V závislosti od použitej metódy sa získané výsledky výrazne líšia a keďže výsledky získavané polarimetrickou metódou sú nepresné, považuje sa uvedená metóda za nevhodnú na stanovenie obsahu škrobu v prípravkoch s výrobkami zo sóje.
            
         
               (4)
            
            
               Výrobky zo sóje by sa preto mali doplniť do zoznamu kŕmnych surovín uvedených v článku 1 nariadenia (ES) č. 121/2008, v prípade ktorých sa obsah škrobu stanoví enzymatickou analytickou metódou, s cieľom ozrejmiť, ktorú metódu majú colné orgány použiť, čím sa v členských štátoch zabezpečí jednotné zatriedenie.
            
         
               (5)
            
            
               Článok 1 nariadenia (ES) č. 121/2008 by sa preto mal zodpovedajúcim spôsobom zmeniť.
            
         
               (6)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   V článku 1 nariadenia (ES) č. 121/2008 sa dopĺňa toto písmeno k):
   
      
                  „k)
               
               
                  výrobky zo sóje.“
               
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. januára 2017
      
         
            Za Komisiu
         
         
            v mene predsedu
         
         Stephen QUEST
         
            generálny riaditeľ
         
         
            Generálne riaditeľstvo pre dane a colnú úniu
         
      
   
   
      (1)  Ú. v. EÚ L 269, 10.10.2013, s. 1.
   
      (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
   
      (3)  Nariadenie Komisie (ES) č. 121/2008 z 11. februára 2008, ktorým sa stanovuje analytická metóda na stanovenie obsahu škrobu v prípravkoch používaných ako krmivo pre zvieratá (kód KN 2309) (Ú. v. EÚ L 37, 12.2.2008, s. 3).